Hoe gaan Owens plettervatte straf?Nigel Owens. (Foto stuff.co.nz).png Daar wag ŉ baie groot taak op die Walliese skeidsregter Nigel Owens in Saterdag se toetswedstryd in Parys tussen die Springbokke en die Hane. Owens word allerweë beskou as een van die beste skeidsregters in wêreldrugby, maar hy gaan sy hande vol hê, want dit kan ŉ kruitvat laat ontlont. Hoe gaan Owens Saterdag optree wanneer die Franse senter Mathieu Bastareaud (120 kg) en Damian de Allende (103 kg) mekaar trompop loop? Dis ook nie ás nie, maar wanneer. Wat gaan hy doen as Duane Vermeulen ŉ Fransman te pletter loop, of andersom? Owens (en al die ander skeidsregters) is in die spervuur, omdat die rugbybase laer getrek het. Maar ongelukkig het Wêreldrugby die afgelope naweek ŉ verkeerde boodskap uitgestuur. Die stilswye oor Saterdag se onwettige skouerloop van die Engelse losskakel, Owen Farrell, op die Springbokke se bank-senter, André Esterhuizen, op Twickenham het ŉ presedent geskep. Die Australiese skeidsregter Angus Gardiner het gefouteer, só ook die televisieskeidsregter Olly Hodges. Die ergste was toe die uitwysbeampte, die gewese Nieu-Seelandse toetsskeidsregter Keith Brown, op geen verdere stappe besluit het nie. Vee dit onder die mat in! Plettervatte is so oud soos rugby en daar is niks wat die bloed so laat oorborrel nie. Joggie Jansen se skitterende wettige pletterduikslag op die All Black-losskakel, Wayne Cottrell, in die eerste toets in 1970 op Loftus Versfeld, het die skaal in die guns van die Bokke geswaai en die grondslag vir die Springbokke se reeksoorwinning van 3-1 gelê. Dink ook maar terug aan Morné du Plessis se plettervat in die Curriebeker-halfeindstryd van 1977 tussen die Westelike Provinsie en Noord-Transvaal op Naas Botha. Was dit laat, was Du Plessis onkant, het hy sy arms gebruik? Vir 41 jaar daarna word daar nog hieroor gestry. Wat van die Samoaan Brian Lima, wat die Springboklosskakel Derick Hougaard in die Wêreldbeker-toernooi in 2003 disnis geloop het? Dit was ŉ wonderwerk dat Hougaard nie ernstig beseer is nie. Wat van Bismarck du Plessis se plettervat in 2013 op die All Black-losskakel Dan Carter? Wat van Butch James?